Norsk kvinne anmeldte voldtekt, ble dømt for sex utenfor ekteskap

En norsk kvinne i 20-årene skal være dømt i De forente arabiske emirater.

Dubai er kjent for sine strenge lover og regler rundt alkohol. AHMED JADALLAH, REUTERS

Helene Skjeggestad Korrespondent i Russland

17. juli 2013 13:31 Sist oppdatert 17. juli 2013

Hun skal ha blitt anmeldt etter at hun selv anmeldte en voldtekt.

— Kvinnen anmeldte en voldtekt til politiet i Dubai, men ble ikke trodd på dette. Vi har fått beskjed om at hun i stedet selv ble dømt til fengsel i ett år og fire måneder. Rettsystemet her har åpenbart tatt informasjonen hun har gitt dem og ment at hun er skyldig i noe annet, sier Gisle Meling, som er prest i Sjømannskirken i Dubai til VG.

Kvinnen selv sier til avisen at hun har fått straff for sex utenfor ekteskap, for å drikke alkohol og for falsk forklaring.

UD informert

Pressevakt i Utenriksdepartementet, Kjetil Elsebutangen, bekrefter at de yter bistand til en norsk borger i landet.

— Vi yter konsulær bistand til en borger i landet. For ytterligere informasjon henviser vi til lokale myndigheter og personens advokat.

Strenge regler

Forente arabiske emirater (FAE) er et muslimsk land med forholdsvis lav kriminalitet. Det er imidlertid strenge lokale lover og skikker i landet.

UD beskriver noen av dem på sin hjemmeside for reiseinformasjon:

• Alkohol kan nytes i restauranter og barer tilknyttet de største hotellene, men man bør ikke være synlig beruset utenfor hotellområdet. Ved ulykker, arrestasjon eller lignende kan man risikere bøter, og i verste fall fengsel, dersom det viser seg at man har alkohol i blodet. Det gjelder også trafikkulykker man selv ikke har skyld i.

• Innehavelse, bruk eller smugling av illegale narkotiske stoffer og visse legemidler klassifisert som narkotiske preparater er forbudt og kan medføre strenge straffer.

• Homofili og samboerskap er forbudt i FAE.

• Man bør unngå å fysisk demonstrere følelser mellom kvinner og menn offentlig.

• Det eksisterer store restriksjoner når det gjelder fotografering av offentlig bygninger og militære innstallasjoner. Man bør alltid spørre om lov før man fotograferer privatpersoner. Dette gjelder spesielt fotografering av lokale kvinner. Kvinner håndhilser vanligvis ikke og vises stor respekt.

Andre eksempler

Det er ikke første gang en voldtatt kvinne får en siktelse på seg.

I mai i år fortalte autralske Alicia Gali at hun ble fengslet i åtte måneder fordi hun anmeldte en gjengvoldtekt i Dubai. Begrunnelsen for å fengsle henne skal ha vært sex utenfor ekteskap.

I 2010 fortalte også et britisk par at de ble selv arrestert da de gikk til politiet for å anmelde en voldtekt av kvinnen. Begrunnelsen det forlovede paret fikk var at de hadde drfukket alkohol utenfor et godkjent serveringssted og hatt samleie uten å være gift.